李曾伯
送管季衡赴省
酌君以江南腊酿之酒，祝君以古戎秋芳之兰。
饯君以慈恩千佛之笔，赠君以洪鈩九转之丹。
酒呼美禄壮行色，兰取剩馥香人寰。
笔将披腹写今古，丹可换骨超仙凡。
霜晴水瘦过滟澦，春和花发登长安。
妙龄翰墨富摛藻，肯堂源委从巍冠。
珊瑚文采世所贵，玉树潇洒人争看。
出门西笑著鞭去，郄林许我高枝攀。
湘灵诗成看神助，论秦赋汉从容间。
大对尧阶丹地前，细陈蜀道青天难。
已然遄往证屡恶，方来未菊忧多端。
当思头目我吴楚，罔忽腹背皆夷蛮。
粒珠束桂楮烂贱，鱼頳嗟维艰。
马老伏枥筋力尽，剑新出匣锋铓寒。
维国大宝一个信，维民司命一分宽。
挽回线脉冀天鉴，生意庶可岷峨还。
直须建策迈晁董，无愧名第联欧韩。
胪传可卜庆云见，会见喜色盈天颜。
宫袍新赐歇弁弃，昼锦归博庭闱欢。
乡闾相贺宝坊又一瑞，益使天下钦湘山。